贈後山僧謙自牧遊
作者：艾性夫
朝代：宋

paragraphs: 爲僧不遊醯甕雞，遊不名山沮澤龜。
見山無詩僧亦俗，詩不高古猶無詩。
吾謙年少鍾老氣，髪根甫斷撥雲去。
歸來笠雪兩肩寒，已覺囊中有佳句。
一枝瘦杖萬里心，策策尚欲窮幽尋。
湖光山綠上下竺，谷花溪月東西林。
我亦愛山行不得，把酒高歌壯行色。
爲語春風九里松，題詩野客今頭白。